
    545400 SIGHIŞOARA
Str. Muzeului nr.7, Tel./Fax 0265 - 771278
H O T Ă R Â R E A NR. 46
                                                             din 27 februarie 2020
privind întabularea dreptului de proprietate privată a Municipiului Sighișoara asupra unui imobil – teren și aprobarea închirierii directe a acestuia 

Consiliul Local al Municipiului Sighişoara, întrunit în ședință ordinară,


               
Luând act de proiectul de hotărâre, înregistrat cu nr. 3.482/07.02.2020 şi la Consiliul Local Sighișoara cu nr. 5.238/21.02.2020, de referatul de aprobare, înregistrat cu nr. 3.484/07.02.2020, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere că, în exercitarea atribuțiilor conferite prin art. 129 alin. (2), lit. „c” din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare, Consiliul Local al Municipiului Sighișoara administrează domeniul public și privat al Municipiului Sighișoara;

Având în vedere că, pentru clarificarea regimului juridic al imobilului – teren, se impune adoptarea unei hotărâri a Consiliului Local cu privire la rectificarea înscrierilor în cartea funciară;

Având în vedere că, prin Decizia Înaltei Curți de Casație și Justiție nr. 22/26.09.2016 s-a stabilit că dispozițiile art. 26 din Legea fondului funciar nr. 18/1991, republicată, cu modificările și completările ulterioare, au fost abrogate prin intrarea în vigoare a art. 1138 din Legea nr. 287/2009 privind Codul civil, republicată, cu modificările și completările ulterioare, în ceea ce privește regimul juridic al terenurilor din intravilanul localităților;

Având în vedere prevederile deciziei mai sus amintită și în conformitate cu prevederile art. 36 alin. (1) din Legea fondului funciar nr. 18/1991, republicată, cu modificările și completările ulterioare, coroborate cu cele ale art. 1138 din Legea nr. 287/2009 privind Codul civil, republicată, cu modificările și completările ulterioare, terenurile aflate în proprietatea statului, situate în intravilanul localităților și care sunt în administrarea primăriilor, revin comunei, orașului sau, după caz, municipiului în a cărui rază administrativ-teritorială se află și intră în domeniul lor;

Având în vedere faptul că, Prefectul Județului Mureș a formulat acțiune în contencios administrativ în contradictoriu cu Consiliul Local al Municipiului Sighișoara, ce a făcut obiectul dosarului înregistrat la Tribunalul Mureș – Secția Contencios Administrativ și Fiscal cu nr. 44/102/2019, prin care a solicitat instanței să constate nelegalitatea art. 2 din Hotărârea Consiliului Local Sighișoara nr. 142/28.06.2018 privind întabularea dreptului de proprietate privată și publică a Municipiului Sighișoara asupra unor imobile – terenuri, și pe cale de consecință, anularea în parte a actului administrativ;

Ținând cont de soluțiile pronunțate în dosarul cu nr. 44/102/2019, având ca părți, Prefectul Județului Mureș, în calitate de reclamant și Consiliul Local al Municipiului Sighișoara, în calitate de pârât, cu precădere de Decizia Curții de Apel Târgu Mureș nr. 887/16.10.2019, definitivă, prin care, instanța a admis recursul formulat de Consiliul Local al Municipiului Sighișoara împotriva Sentinței nr. 192/23.04.2019, pronunțată de Tribunalul Mureș – Secția Contencios Administrativ și Fiscal, în dosarul nr. 44/102/2019, a casat în tot sentința atacată și în rejudecarea cauzei pe fond, a respins ca neîntemeiată acțiunea în contencios administrativ formulată de Prefectul Județului Mureș; 

Având în vedere considerentele reținute de instanța de recurs în motivarea deciziei pronunțate cu nr. 887/16.10.2019, respectiv: ”Curtea reţine că referirea legiuitorului la „regimul juridic” prevăzut de norma la care se face trimitere (art. 25 respectiv art. 26 din Legea 18/1991) nu implică urmarea procedurii specifice situaţiei moștenirilor vacante ci strict modalitatea de reglementare a situaţiei juridice a bunului care, la momentul publicării Legii 18/1991 stabilea persoana juridică căreia îi revenea calitatea de proprietar, instituţia care avea dreptul de administrare dar şi modalitatea de valorificare a bunului”,….. ….. ”Din această perspectivă, soluţia judecătorului fondului de admitere a acţiunii pe motiv că aceste terenuri ar fi putut trece în proprietatea publică, sau după caz, în proprietatea privată a UAT Sighișoara și în administrarea consiliului local, numai în baza certificatului de vacanță succesorală eliberat de notarul public, este dată cu aplicarea greşită a dispoziţiilor art. 36 alineat 1 din legea 18/1991, dispoziție legală care se completează cu art. 26 alineat 1 din legea 18/1991 doar în ceea ce priveşte regimul juridic al terenului nu şi în ceea ce priveşte modalitatea concretă respectiv procedura de intrare a bunului în proprietatea UAT.” ….”În ceea ce privește faptul că pârâtul Consiliul Local al Municipiului Sighișoara, nu a făcut dovada că terenurile menționate în anexa 1 la HCL 142/2018 erau în administrarea Primăriei Municipiului Sighișoara, la data intrării în vigoare a Legii 18/1991, Curtea achiesează la susţinerile recurentei în sensul că noţiunea de „administrare ” la care face referire art. 36 alineat 1 din legea 18/1991 nu are conţinutul prevăzut de art. 12 din Legea 213/1998 (act normativ ulterior), în sensul unui drept real principal derivat din dreptul de proprietate publică, o asemenea interpretare fiind de natură să golească de conţinut dispoziţiile art. 36 din legea 18/1991 raportat la cadrul juridic existent la momentul intrării în vigoare a acestui act normativ. Intervenţia legiuitorului prin art. 36 alienat 1 din Legea 18/1991 trebuie raportată tocmai la situația juridică din momentul intrării în vigoare a legii, respectiv la necesitatea de a se realiza o distincție, inexistentă anterior, între proprietatea Statului Român şi cea a unităţilor administrativ-teritoriale. Interpretând din această perspectivă noţiunea de „administrare” a terenurilor de către autoritatea recurentă, Curtea reţine că este vorba despre o administrare în fapt, a unui bun care nici prin destinaţia sa şi nici prin reglementare legislativă nu poate fi considerat ca aparţinând domeniului public al Statului Român. Terenurile în cauză se află la dispoziţia UAT şi puteau eventual face obiectul unor cereri de restituire. Cu privire la acest ultim aspect, Curtea subliniază că referirile intimatei la eventualitatea unor cereri de restituire a terenurilor în baza legilor speciale de reparaţie nu pot fi reţinute în cauză, având un caracter general şi incert. În măsura în care autoritatea-reclamantă ar fi indicat în concret existenta unor cereri/litigii care să vizeze terenurile în cauză s-ar fi putut discuta despre prevalenţa principiului restituirii în natură.”… ”Curtea reţine că, din cuprinsul cărților funciare depuse la dosar rezultă că terenurile, la data intrării în vigoare a Legii 18/1991, erau înscrise în proprietatea Statului Român iar administrarea în fapt a acestora de către UAT nu a fost contestată în concret şi este confirmată atât de destinația acestora cât şi de actele juridice încheiate de recurentă cu privire la aceste terenuri.”;

Având în vedere faptul că imobilul teren în suprafață de 1.176 mp., situat în Municipiul Sighișoara, str. George Coșbuc, nr. 46, înscris în C.F. nr. 51365 Sighișoara (nr. C.F. vechi: 347, cu nr. cadastral vechi: 1250  și  nr. top. vechi 995/3, 996, 997/2) la poziția A1, sub nr. cad. 51365, face obiectul actelor normative indicate mai sus;

Ținând cont de faptul că sunt întrunite condițiile legale pentru înscrierea dreptului de proprietate privată a Municipiului Sighișoara asupra imobilului – teren amintit, acesta fiind înscris în inventarul domeniului privat al municipiului, sens în care este necesară emiterea unei hotărâri de consiliu;

Având în vedere cererea înregistrată la Municipiul Sighişoara cu nr. 1.985/23.01.2020, formulată de doamna Fritsch Monica - Luciana, cu referire la aprobarea închirierii directe a terenului cu categoria de folosință fâneață, în suprafață de 893 mp., înscris în C.F. nr. 51365 Sighișoara (nr. C.F. vechi: 347, cu nr. cadastral vechi 1250 și nr. topografic 997/2) la poziția A1, sub nr. cad. 51365, aferent construcției C1 compusă din locuință și pensiune, proprietatea doamnei Fritsch Monica - Luciana și a domnului Nan Lucian Cosmin, în cote părți;

Având în vedere faptul că, în conformitate cu înscrisurile din C.F. nr. 51365 Sighișoara (nr. C.F. vechi: 347, cu nr. cadastral vechi 1250 și nr. topografic 995/3, 996) la poziția A1, sub nr. cad. 51365, se impune și închirierea terenului cu categoria de folosință curți – construcții, în suprafață de 283 mp.;

Având în vedere faptul că imobilul – teren este înscris în extrasul de Carte Funciară nr. 51365 Sighișoara (nr. C.F. vechi: 347, cu nr. cadastral vechi: 1250  și  nr. top. vechi 995/3, 996, 997/2) la poziția A1, sub nr. cad. 51365 – teren împrejmuit pe care este edificată construcția C1 (înscrisă în C.F. nr. 51365 – C1), fiind la momentul actual, înscris pe proprietar Statul Român și cuprins în inventarul Municipiului Sighișoara – domeniul privat, având nr. de inventar 52.329;

Având în vedere că, în urma închirierii, nu sunt afectate planurile de sistematizare şi că terenul nu face obiectul Legii nr. 10/2001, republicată, cu modificările şi completările ulterioare şi a Legii nr. 247/2005;

Având în vedere prevederile art. 555 - 566 şi art. 1777 - 1823 din Legea nr. 287/2009 privind Codul civil, republicată, cu modificările şi completările ulterioare;
Având în vedere prevederile Ordonanței de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere că, în urma închirierii acestui teren, se aduc venituri suplimentare la bugetul local;
Având în vedere Raportul de specialitate al Direcției Administrarea Patrimoniului, înregistrat cu nr. 3.483/07.02.2020, prin care se propune întabularea dreptului de proprietate privată a Municipiului Sighișoara asupra unui imobil – teren și aprobarea închirierii directe a acestuia;
Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (2) lit. „c”, alin. (6) lit. „b”, alin. (14), art. 139 alin. (1) și alin. (3) lit. ,,gˮ şi a art. 196 alin. (1) lit. ,,aˮ din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

        H O T Ă R Ă Ş T E:

Art. 1. (1) Se certifică faptul că imobilul – teren în suprafață de 1.176 mp., situat în Municipiul Sighișoara, str. George Coșbuc, nr. 46, jud. Mureș, înscris în C.F. nr. 51365 Sighișoara (nr. C.F. vechi: 347, cu nr. cadastral vechi: 1250  și  nr. top. vechi 995/3, 996, 997/2) la poziția A1, sub nr. cad. 51365, este cuprins în inventarul domeniului privat al Municipiului Sighișoara.

(2) Se aprobă înscrierea dreptului de proprietate privată a Municipiului Sighișoara asupra imobilului – teren, prevăzut la alineatul anterior.

(3) Prezenta hotărâre se va depune la Biroul de Cadastru și Publicitate Imobiliară Sighișoara în vederea rectificării înscrierilor în cartea funciară cu privire la imobilul de natură teren identificat mai sus.
Art. 2. (1) Se aprobă închirierea directă a terenului, în suprafață totală de 1.176 mp., înscris în C.F. nr. 51365 Sighișoara, nr. C.F. vechi: 347, cu nr. cadastral vechi 1250 și nr. topografic 995/3, 996 (cu categoria de folosință curți – construcții, în suprafață de 283 mp.) și nr. top. 997/2 (cu categoria de folosință fâneață, în suprafață de 893 mp.) la poziția A1, sub nr. cad. 51365, aferent construcției C1 compusă din locuință și pensiune, către doamna Fritsch Monica - Luciana și domnul Nan Lucian Cosmin, teren aferent construcției C1 înscrisă în C.F. 51365 – C1, proprietatea acestora, în cote părți, situat în Municipiul Sighișoara, str. George Coșbuc nr. 46, cu condiția înscrierii dreptului de proprietate privată a Municipiului Sighișoara asupra imobilului – teren.

(2) Chiria va fi de 223,38 lei/an, respectiv de 283 mp. x 0,6 lei/mp./an + 893 mp. x 0,06 lei/mp./an, stabilită conform art. 5, alin. (2) și art. 1 lit. a.2) din Anexa nr. 8 la Hotărârea Consiliului Local Sighişoara nr. 203/28.11.2019 şi va fi indexată anual cu indicele de inflaţie.
(3) Durata închirierii va fi de 5 (cinci) ani, începând cu data de 01.03.2020.
Art. 3. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Direcţia Administrarea Patrimoniului, Biroul Buget, Contabilitate, Salarizare – Direcția Economică, Biroul Impozite și Taxe – Direcția Economică şi Biroul Juridic din cadrul Municipiului Sighişoara.

Art. 4. Prin grija d-nei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.
PREŞEDINTE DE ŞEDINŢĂ,

  

      Șoneriu Mihai - Marcel       
                                                                                            Contrasemnează pentru legalitate
                      SECRETARUL GENERAL al municipiului,

             Bizo Anca
(Prezenta s-a adoptat cu unanimitate de voturi)

  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;
  1 ex. Viceprimar;

  1 ex. Secretar General;

  3 ex. Direcția Administrarea Patrimoniului;

  1 ex. Biroul Juridic;

  1 ex. Biroul Buget, Contabilitate, Salarizare – Direcția Economică;

  1 ex. Biroul Impozite și Taxe – Direcția Economică;

  2 ex. Biroul Public Cadastru și Agricultură.
14 ex.

B.A. 

